22. schôdza NR SR - 3.deň - A. dopoludnia
Dátum: 2024-10-24
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

24. Vážené dámy, vážení páni, pán minister školstva, predstavili ste návrh zákonov, ktoré ste nazvali nežnou revolúciou v školstve, ale chceme však upozorniť, že niektoré zmeny, navrhované zmeny v balíku zákonov nie sú nežné, nie sú nežné voči rodičom, pretože zvyšujú hornú hranicu poplatkov, ktoré rodičia môžu platiť v škôlkach a zvyšujú ju radikálne. Budem o tom hovoriť neskôr. A nie sú nežné ani voči školskej samospráve. Voči tomu, ako školy sú manažované a riadené, nakoľko tento balík, tento balík zákonov vytvára nástroje na vyvíjanie politického tlaku na nepohodlných riaditeľov škôl. Vždy totiž platilo, vždy totiž platilo, že do výberových konaní v školách a celkove do riadenia škôl by nemala vstupovať politika. Škola musí ostať slobodnou, bezpečnou a nepolitickou zónou duchovného a intelektuálneho rozvoja detí a mladých ľudí. Pán minister vnáša do riadenia škôl dva, podľa môjho názoru, nebezpečné a ľahko zneužiteľné nástroje. Prvým je doplnenie nesystémového dôvodu na odvolanie a vylúčenie riaditeľa. Voľba riaditeľa školy podľa aktuálne právnej úpravy prebieha tak, že riaditeľa vymenúva zriaďovateľ na návrh rady školy a na základe výsledkov výberového konania. Rada školy pri tom z kandidátov na post riaditeľa po novom musí vylúčiť riaditeľa, ktorý bol odvolaný na návrh hlavného školského inšpektora. Podľa vládneho návrhu zákona sa totiž sprísňuje postih pre takého riaditeľa školy, ktorý bol odvolaný na základe návrhu hlavného školského inšpektora, a to v podobe, že riaditeľ nebude môcť kandidovať ani v nasledujúcich troch rokoch. Vládny návrh zákona v tomto ohľade je nesystémový a diskriminačný, pretože proti návrhu hlavného inšpektora sa riaditeľ nemôže odvolať, nemôže podať námietku a v zásade na tri roky je penalizovaný. Nemôže sa zúčastniť žiadneho výberového konania na riaditeľa. A hlavný problém v tomto zákone spočíva v tom, že zatiaľ čo sa osoba, ktorá je právoplatne odsúdená za úmyselný trestný čin alebo osoba, ktorá bola odvolaná z dôvodu porušenia zákona o rozpočtových pravidlách, sa bude môcť výberového konania zúčastniť. Osoba, ktorá je odvolaná z dôvodu nedodržania materiálno-technického a priestorového zabezpečenia a povedzme si to na rovinu, že každá, v každej veľkej škole sa nájdu pochybenia, ktoré sa týkajú materiálno-technického zabezpečenia, tak výberového konania na pozíciu riaditeľa sa nebude môcť zúčastniť po dobu troch rokoch. Vládny návrh v tomto smere buď postráda logiku, alebo rieši neexistujúci problém. Bola by som rada, keby aj možno pán minister sa vyjadril, prečo takýto nový dôvod na odvolanie riaditeľa pridal, sa pridal do zákona. Minister cez hlavného inšpektora, ktorý spadá pod ministra, ktorého minister aj menuje, teda môže účelovou šikanou zamedziť akémukoľvek politicky nepohodlnému riaditeľovi na tri roky možnosť zúčastniť sa na výberových konaniach. Ja nehovorím, že pán súčasný minister to má v úmysle, takto sa zbavovať riaditeľov škôl, ale vidíme, aké postavy sa dnes pohybujú vo vládnej koalícii, ostatne aj vy z HLAS-u ich niekedy kritizujete. A ak by bola ministrom, poviem, obdoba pána Kotlára alebo inej osoby podobného razenia, dá sa očakávať masívne zneužívanie tejto právomoci. A v tomto zmysle dávame aj pozmeňujúci návrh. A len teda doplním, že predstavte si, že hlavný inšpektor teda dá návrh na odvolanie na základe závažných nedostatkov, ktoré ale nie sú riadne definované, materiálno-technického zabezpečenia a hovorím, za materiálno-technické zabezpečenie je zodpovedný zriaďovateľ školy, nie riaditeľ. Raz keď nemá dostatok peňazí, tak sa môže na hlavu postaviť, ale v tej škole nespraví nič, keď nemá dostatočný rozpočet. Tak môže zabrániť tomuto riaditeľovi kandidovať na funkciu až po dobu troch rokov. Druhým problémom, na ktorý chceme upozorniť, je drastické zvýšenie pokút za materiálno-technické nedostatky, ktoré, ktorú opäť môže udeliť hlavný inšpektor a opakujem, túto pokutu môže udeliť opakovane. Pôvodná pokuta za nedostatky bola 331,50 eur a ak by ju pán minister, ak by ste ju zdvihli o infláciu, tak by sme vôbec neprotestovali, ale v novele sa zvýšila z 331 eur na 3-tisíc eur pre zamestnanca, ktorý bol zodpovedný za odstránenie zistených nedostatkov. A opakujem, táto pokuta sa môže, 3-tisíc eur sa môže udeľovať opakovane. Všetci vieme, že ohodnotenie zamestnancov v školstve je stále mizerné. Tento rok im reálne mzdy v dôsledku inflácie ešte klesnú, zvyšujú sa masívne životné náklady. Škrtá sa daňový bonus pre rodičov, ktorí majú deti. Zvyšuje sa DPH na 23 %, a preto považujeme už za dostatočne odstrašujúcu pokutu, ktorá bola definovaná v pôvodnom návrhu – 331 eur, keďže táto pokuta môže byť udeľovaná opakovane. Ja som sa rozprávala aj s viacerými riaditeľmi škôl, mnohí z nich sa sťažujú, že v súčasnosti nemajú ani prostriedky, respektíve z vlastných zdrojov musia dofinancovávať napríklad, napríklad asistentov, kedy nedostávajú, nedostávajú peniaze, ktoré im pokrývajú náklady na asistentov v školách a takáto pokuta opäť, ak by hlavný inšpektor, povedzme že mal zlý úmysel a šikanózne ju udeľoval každý mesiac, 3-tisíc eur, tak môže byť pre školu, pre riaditeľa likvidačná. Keďže zákony nepíšu sa do pekného počasia a pre normálnych ministrov, ale zákony musia chrániť školy, rodičov, aj deti, nech bude na poste ministra ktokoľvek. A preto opäť podávame pozmeňujúci návrh a chceme vrátiť pokutu na pôvodnú výšku. To znamená z 3-tisíc naspäť na 330, a opakujem, pokuta môže byť udeľovaná aj opakovane. Zároveň tretí pozmeňujúci návrh sa týka toho, že sa dramaticky zvyšuje horná hranica pre poplatky pre rodičov v škôlkach. A hneď vám poviem aj presné čísla. Pôvodný sľub bol, že rodičia budú platiť za škôlky maximálne 22 eur, budú doplácať. V tomto návrhu zákona pán minister zmenil vzorec a na základe tohto vzorca doplatok pre, maximálny možný doplatok pre rodičov sa zvyšuje z 22 eur na 321 eur. To znamená, že keď zriaďovateľ si povie napríklad v Bratislave, že vyrubí rodičom poplatok, že mesačne budú doplácať namiesto 22 eur 321 eur, tak štát mu to umožňuje, pretože tú hornú hranicu dramaticky zvyšuje. A je možné, že áno, nájdu sa takí zriaďovatelia, nájdu sa také samosprávy, ktoré si to jednoducho odsúhlasia a zvýšia tú záťaž pre rodičov z 22 na 321 eur. Čo pre mnohých rodičov, najmä pre rodičov, za jedno dieťa, pozor, pre mnohých rodičov, ktorí majú viac detí, tak takéto poplatky budú likvidačné. A naším cieľom, aj cieľom pána ministra je, že chceme viac detí dostať do škôlok. Chceme, aby boli, zavádza sa, že už od troch rokov môžu ísť do škôlky, jednoducho chceme, aby boli v škôlkach. A tým, že ale zvýšime hornú hranicu pre rodičov z 22 na 321 eur, tak toto bude mať len odrádzajúci efekt. Takže ja sa obraciam aj na pána ministra, aby tieto veci zmenil, lebo myslím si, že je to na prospech rodičov a je to aj na prospech celej školskej samosprávy. A zároveň by som ešte chcela vypichnúť jeden bod zo spoločnej správy a vyňať ho na osobitné hlasovanie. Je to bod č. 30, kde sa zavádza do škôl náboženská a ideologická neutralita. Ja viem aj filozofiu, ktorá je za týmto návrhom, o ktorej pán minister hovoril napríklad na výbore. Ale zároveň si myslím, že toto sme mali v komunizme, keď ani v cirkevnej škole pomaly nebudete môcť vyvesiť na stenu kríž. Všetci vieme, že v Talianku bol obrovský spor, kde zažalovali taliansku školu za to, že mali v školách kríže a práve argumentovali ideologickou a náboženskou neutralitou v školách. Ale cirkevné školy práve preto sme už 30 rokov po komunizme, že tu máme diverzitu aj v školskom systéme. Máme tu súkromné školy, máme tu štátne školy a máme tu aj cirkevné školy a mnohí rodičia chcú, aby ich deti boli v cirkevných školách. A zakázať im, aby cirkevné školy, keďže majú byť ideologicky, nábožensky neutrálne, aby si mohli vyvesiť kríž na stenu, ja si myslím, že to je krok, krok opačným smerom. Takže aj tu by som chcela apelovať na pána ministra a teda žiadam ten bod č. 30 vyňať na samostatné hlasovanie. Ak dovolíte, prečítam teraz pozmeňujúce návrhy, budú tri. Pozmeňujúci návrh poslankyne Národnej rady Slovenskej republiky Veroniky Remišovej k vládnemu návrhu zákona, ktorým sa mení a dopĺňa zákon č. 597/2003 o financovaní základných, stredných škôl a školských zariadení v znení neskorších predpisov a ktorým sa menia a dopĺňajú niektoré zákony. 1. V čl. III sa vypúšťa bod číslo 3. Tento bod nadobúda účinnosť 1. januára 2025, čo sa premietne do ustanovenia o účinnosti zákona. Odôvodnenie: Legislatívno-technická úprava súvisiaca s bodom 2 tohto pozmeňujúceho návrhu. 2. V čl. 3 sa vypúšťa bod 8. Tento bod nadobúda účinnosť 1. januára 2025, čo sa premietne do ustanovenia o účinnosti tohto zákona. Odôvodnenie: Voľba riaditeľa školy podľa aktuálne právnej úpravy prebieha tak, že riaditeľa školy vymenúva zriaďovateľ, a to na návrh školy na základe výsledkov výberového konania. Rada školy pritom z kandidátov na post riaditeľa musí vylúčiť aj riaditeľa, ktorý bol zriaďovateľom odvolaný na návrh hlavného školského inšpektora a tento návrh pokladáme za systémový. Prepáčte, odôvodnenie som nemala čítať, lebo to som už povedala vo svojej predchádzajúcej rozprave. Takže prechádzam na bod 3. 3. V čl. III bode 92 v § 37a ods. 2 sa slová "do 1 500 eur alebo ak ide o závažné nedostatky, do 3 000 eur" nahrádzajú slovami "do 331,50 eur". Tento bod nadobúda účinnosť 1. januára 2025, čo sa premietne do ustanovenia o účinnosti tohto zákona. Ďakujem. A druhý pozmeňujúci návrh poslankyne Národnej rady Slovenskej republiky Veroniky Remišovej k vládnemu návrhu zákona, ktorým sa mení a dopĺňa zákon č. 597/2003 o financovaní základných škôl, stredných škôl a školských zariadení v znení neskorších predpisov a ktorým sa menia a dopĺňajú niektoré zákony. Vládny návrh zákona, ktorým sa mení a dopĺňa zákon č. 597/2003 o financovaní základných škôl, stredných škôl a školských zariadení v znení neskorších predpisov a ktorým sa menia a dopĺňajú niektoré zákony, sa mení takto. 1. V čl. V bode 33 a v § 28 ods. 5 sa slová: "rozdiel priemernej nominálnej mesačnej mzdy zamestnanca v okrese, v ktorom má materská škola sídlo zistenej Štatistickým úradom Slovenskej republiky (ďalej len "štatistický úrad") a priemernej nominálnej mesačnej mzdy zamestnanca Slovenskej republiky zistenej za rovnaké obdobie štatistickým úradom nahrádzajú slovami: "1,5 % priemernej nominálnej mesačnej mzdy zamestnanca v okrese, v ktorom má materská škola sídlo, zistenej Štatistickým úradom Slovenskej republiky (ďalej len "štatistický úrad"). Tento bod nadobúda účinnosť 1. januára 2027, čo sa premietne do ustanovenia o účinnosti návrhu zákona. 2. V čl. V bode 33 § 28 ods. 5 sa za druhú vetu vkladá nová tretia veta, ktorá znie: "Ak priemerná nominálna mesačná mzda zamestnanca v okrese, v ktorom má materská škola sídlo zistená štatistickým úradom za obdobie príslušného kalendárneho roka poklesne najviac na priemernú nominálnu mesačnú mzdu zamestnanca Slovenskej republiky zistenú za rovnaké obdobie štatistickým úradom, určenie príspevku sa pozastavuje od najbližšieho školského roka po takom poklese až do jej opätovného nárastu nad sumu priemernej nominálnej mesačnej mzdy zamestnanca Slovenskej republiky, zistenej štatistickým úradom za obdobie príslušného kalendárneho roka, čo sa zohľadní pri určení príspevku na najbližší školský rok po takomto náraste." Tento bod nadobúda účinnosť 1. januára 2027, čo sa premietne do návrhu ustanovenia tohto zákona. Ďakujem veľmi pekne. Ak mám ešte trochu času, tak dodám, že chceme, alebo ide nám o to, aby školy boli priestorom, kde politika nemá miesto, kde riadia školy tí najschopnejší a učia tí najlepší, ktorým horí srdce pre vzdelávanie. Pretože deti a mladí ľudia si to zaslúžia a im to dlžíme. Ďakujem vám veľmi pekne. (Krátka technická porucha)